b'\n_START_ARTICLE_\nConsell Reial\n_START_PARAGRAPH_\nEl Consell Reial, Consell del rei o C\xc3\xbaria r\xc3\xa8gia era, des de la baixa edat mitjana, l\'organisme consultiu d\'un sobir\xc3\xa0 de la corona d\'Arag\xc3\xb3.\n_START_SECTION_\nOrigen\n_START_PARAGRAPH_\nEn el cas de la Corona d\'Arag\xc3\xb3 deriv\xc3\xa0 de la c\xc3\xbaria r\xc3\xa8gia o cort, de la qual va independitzar-se a la fi del segle XIII.\n_START_SECTION_\nComposici\xc3\xb3\n_START_PARAGRAPH_\nFou regulat per Alfons III d\'Arag\xc3\xb3 "el Franc", el 1286,i, sobretot, per Pere IV d\'Arag\xc3\xb3 "el Cerimoni\xc3\xb3s" en les Ordinacions del 1344. N\'eren membres permanents el canceller, el vicecanceller, els majordoms del Regne d\'Arag\xc3\xb3, del Principat de Catalunya, de Val\xc3\xa8ncia i de Mallorca, els camarlencs reials, el mestre racional, el tresorer, els auditors, secretaris i els promovedors, a m\xc3\xa9s dels membres de la fam\xc3\xadlia reial, nobles, eclesi\xc3\xa0stics, juristes, etc., que el rei hi volgu\xc3\xa9s cridar.\n_START_SECTION_\nFuncions\n_START_PARAGRAPH_\nEra presidit pel monarca i tenia unes funcions \xc3\xa0mplies en relaci\xc3\xb3 a aspectes pol\xc3\xadtics, administratius, diplom\xc3\xa0tics, militars, judicials o econ\xc3\xb2mics. Preparava les cartes pol\xc3\xadtiques i els manaments reials que eren redactats i expedits per la Cancelleria Reial._NEWLINE_Normalment seguia el rei en els seus despla\xc3\xa7aments, per\xc3\xb2 quan aquests eren fora dels regnes patrimonials, una part del consell, refor\xc3\xa7ada amb altes personalitats eclesi\xc3\xa0stiques, nobles i de les ciutats, romania al costat del procurador general a Barcelona i a Val\xc3\xa8ncia per tal d\'entendre en els afers m\xc3\xa9s urgents.\n_START_SECTION_\nEvoluci\xc3\xb3\n_START_PARAGRAPH_\nReformat per Ferran el Cat\xc3\xb2lic el 1493, prengu\xc3\xa9 m\xc3\xa9s endavant el nom de Consell d\'Arag\xc3\xb3. Fou abolit el 1707 per Felip V de Castella i les seves funcions foren assumides pel Consell de Castella.'